D. Lipšic, podpredseda vlády a minister spravodlivosti SR: (2004-12-09):
Návrh zákona bližšie rozvíja princípy a zásady organizácie súdov obsiahnuté v druhom oddiele siedmej hlavy našej ústavy. Ústrednou myšlienkou návrhu zákona, ktorej je podriadená aj jeho vnútorná štruktúra, je efektívne a účelné oddelenie zložky riadenia súdov a správy súdov, a to s cieľom efektívnejšieho a hospodárnejšieho výkonu a v neposlednom rade aj s cieľom zrýchlenia samotného súdneho konania, keďže nová právna úprava odbremeňuje predsedov súdov od výkonu činností priamo nesúvisiacich s výkonom súdnictva, pričom tieto činnosti zveruje do pôsobnosti riaditeľov správy súdov, čím sa vytvára pre predsedov súdov možnosť zamerať svoju činnosť na výkon a riadenie súdnictva. Návrh zákona sčasti preberá doterajšou praxou osvedčené právne inštitúty, pričom v podstatnej miere zavádza niektoré nové právne inštitúty ako napr. vnútornú revíziu súdov, proces prípravy a tvorby rozpočtu súdov v rámci rezortu spravodlivosti, grémiá okresných súdov a kolégiá krajských súdov, nanovo upravený proces obsadzovania funkcie predsedu súdu či zavedenie funkcie riaditeľa správy súdu ako štatutárneho zástupcu súdu s pôsobnosťou v presne vymedzených oblastiach, najmä v rámci ekonomického a administratívneho chodu súdu. Uvedené zmeny si vyžadujú taktiež precízne vymedzenie vzájomných právnych vzťahov a väzieb medzi jednotlivými orgánmi, ktoré sa podieľajú na riadení a správe súdov, s prihliadnutím na precízne špecifikovanie zodpovednostných vzťahov ako jednu z podmienok efektivity a transparentnosti v akejkoľvek oblasti organizovanej ľudskej činnosti, riadenie a správu súdov nevynímajúc. Vzhľadom na zavedenie niektorých nových právnych inštitútov v oblasti riadenia a správy súdov si prijatie predmetného návrhu zákona vyžaduje zmenu a doplnenie niektorých osobitných zákonov, v rámci ktorých sa musí premietnuť zavedenie niektorých systémových zmien v oblasti riadenia a správy súdov. Návrhom zákona o súdoch sa zrušujú doteraz platné zákony upravujúce túto oblasť výkonu súdnej moci, a to zákon č. 335/1991 Zb. o súdoch a sudcoch a zákon č. 80/1992 Zb. o sídlach a obvodoch súdov, tzv. zákon o štátnej správe súdov. Uvedené dva zákony obsahujú v súčasnosti len čiastočnú, resp. reziduálnu právnu úpravu organizácie a správy súdov, keďže ich podstatná časť bola zrušená a nanovo upravená v osobitných zákonoch. Prijatie návrhu zákona nadväzuje na reformné procesy v oblasti justície započaté v posledných rokoch a zavŕši tak jednu z etáp vývoja súdnictva v Slovenskej republike. Vážený pán predsedajúci, dovoľte mi stručné vyjadrenie k spoločnej správe, resp. k informácii. Stotožňujem sa so všetkými pozmeňujúcimi návrhmi s výnimkou bodov 9 a 11, ktoré vyplývajú z tejto informácie. A myslím si, že môžu prispieť k skvalitneniu a zvýšeniu prehľadnosti novej právnej úpravy. Bod 9 sa týka ustanovenia do funkcie predsedu súdu, kde po dlhých diskusiách došlo ku kompromisu v tom, že minister vymenuje do funkcie predsedu jedného z troch najúspešnejších uchádzačov, samozrejme, s tým, a to musím podotknúť, že minister menuje len jedného z päťčlennej výberovej komisie. Ak by prešiel tento návrh, tak by vlastne minister mal len funkciu podpisovať výsledky výberového konania, čo pre riadenie štátnej správy súdov je neakceptovateľné. Platný právny stav, musím povedať, neobsahuje žiadne kritériá, čiže ide o výrazný posun oproti platnému právnemu stavu. V bode 11 je potrebné zachovať lehotu šiestich týždňov namiesto navrhovaných dvoch mesiacov s prihliadnutím na pozmeňujúci návrh uvedený v bode 52 týkajúci sa novej úpravy zastupovania sudcu, ktorý zavádza lehotu šiestich týždňov. Takže v prípade schválenia bodu 11 by došlo k rozporu týchto lehôt. Ďakujem veľmi pekne, pán predsedajúci.